Komisijos Reglamentas (EEB) Nr. 1997/75
1975 m. liepos 31 d.
iš dalies keičiantis Reglamentą (EEB) Nr. 1579/74, kiek tai susiję su išankstiniu importo mokesčio už krakmolo produktus nustatymu
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1967 m. birželio 13 d. Tarybos reglamentą Nr. 120/67/EEB dėl bendro grūdų rinkos organizavimo [1] su paskutiniais pakeitimais, padarytais Reglamentu (EEB) Nr. 665/75 [2], ypač į jo 15 straipsnio 3 dalį,
atsižvelgdama į 1967 m. liepos 25 d. Tarybos reglamentą Nr. 359/67/EEB dėl bendro ryžių rinkos organizavimo [3], su paskutiniais pakeitimais, padarytais Reglamentu (EEB) Nr. 668/75 [4], ypač jo 13 straipsnio 3 dalį,
atsižvelgdama į 1968 m. liepos 23 d. Tarybos reglamentą (EEB) Nr. 1052/68 dėl produktų, perdirbtų iš grūdų ir ryžių, importo ir eksporto sistemos [5] su paskutiniais pakeitimais, padarytais Reglamentu (EEB) Nr. 980/75 [6], ypač jo 2 straipsnio 2 dalį ir 5 straipsnį,
kadangi 1974 m. birželio 14 d. Komisijos reglamento (EEB) Nr. 1579/74 dėl importo mokesčio iš grūdų ir ryžių perdirbtiems produktams apskaičiavimo tvarkos bei dėl išankstinio šio mokesčio nustatymo tiems produktams ir iš grūdų pagamintiems kombinuotiesiems pašarams [7] su paskutiniais pakeitimais, padarytais Reglamentu (EEB) Nr. 3130/74 [8], 3 straipsnio 1 dalyje numatyta, kad už krakmolo produktų importą iš anksto nustatytas importo mokestis koreguojamas tik tuo atveju, kai pasikeičia vadinamosios "tiekimo" kainos; kadangi 1975 m. liepos 22 d. Tarybos reglamente (EEB) Nr. 1955/75 dėl gamybos grąžinamųjų išmokų grūdų ir ryžių sektoriuje [9] jau nenurodomos vadinamosios "tiekimo" kainos; kadangi dėl to būtina padaryti pakeitimą, kuris turėtų ekonominį poveikį, lygiavertį šiuo metu numatyto pakeitimo poveikiui;
kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1579/74 3 straipsnio 1 dalies a ir b punktai pakeičiami taip:
"a) Pirmesnėje pastraipoje nurodytu atveju, išskyrus produktus, klasifikuojamus 23.07 B subpozicijoje, nurodytus Reglamento Nr. 120/67/EEB A priede, bet koks importo mokestis, pagal Reglamento Nr. 120/67/EEB 15 straipsnio 3 dalies antrą pastraipą, koreguojamas remiantis pagrindinio produkto arba produktų slenkstine kaina, kuri yra taikoma mokesčio kintamojo dydžio komponentui importo dieną apskaičiuoti. Koreguojama didinant arba mažinant iš anksto nustatytą importo mokestį slenkstinės kainos už 100 kg pagrindinio produkto, galiojusios tą mėnesį, kurį pateikta paraiška, ir slenkstinės kainos, galiojusios importo mėnesį, skirtumu, padaugintu iš Reglamento (EEB) Nr. 1052/68 priedo 4 skiltyje nurodyto koeficiento.
b) Už 2 straipsnyje nurodytus produktus iš anksto nustatytas importo mokestis dar koreguojamas, jei nuo tos dienos, kai pateikiama paraiška išduoti leidimą, iki importo dienos pasikeičia gamybos grąžinamoji išmoka, nustatyta Reglamento (EEB) Nr. 1955/75 1 straipsnyje. Koreguojama didinant arba mažinant iš anksto nustatytą importo mokestį pasikeitusių sumų skirtumu, padaugintu iš Reglamento (EEB) Nr. 1052/68 4 skiltyje prie atitinkamų produktų nurodyto koeficiento."
2 straipsnis
Šis reglamentas įsigalioja 1975 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1975 m. liepos 31 d.